<classify> Akizungumza na waandishi wa habari jijini Dar es Salaam jana, Hanspoppe alisema kuwa kipengele pekee ambacho kamati hiyo ingeweza kukitumia kuvunja mkataba baina yao ni kile ambacho kinasema: Endapo klabu itashindwa kumlipa mchezaji mshahara kwa miezi sita mkataba unaweza kuvunjika lakini sisi tulikuwa tunamlipa.Sisi tulikuwa tunamlipa mshahara kila mwezi 800,000- badala ya 700,000- na hiyo 100,000- ni nyongeza ambayo inakuwa ya kulipia nyumba kwani kwenye mkataba alitakiwa kulipwa 600,000 kwa mwaka kama kodi ya nyumba hivyo kamati tungeshindwa kumlipa mshahara wake ndipo TFF kupitia Kamati ya Sheria, Maadili na Hadhi za wachezaji ingeweza kuvunja mkataba,alisema Hanspoppe.Pia Hanspoppe alisema kuwa kamati hiyo haikuisikiliza Simba juu ya utetezi wao, kwani japo iliwasilisha pay slip za benki, ambako wanalipa mshahara wa mchezaji huyo hawakukubaliwa.Katika mkataba ambao Simba iliingia na mchezaji huyo kuna kipengele ambacho kinaeleza mchezaji atalipwa 600,000 za nyumba, hivyo wao walikuwa wanamlipa 100,000, ambayo ni zaidi ya 600,000, ambazo zipo kwenye mkataba wake.Kamati ya Sheria, Maadili na Hadhi za Wachezaji ambayo mwenyekiti wake ni Wakili Richard Sinamtwa ilikutana Jumanne kusikiliza utata wa kimkataba baina ya mchezaji Ramadhan Singano Messi na Simba baada ya mchezaji huyo kudai mkataba wake umeisha msimu huu, huku uongozi ukieleza kuwa bado anatakiwa aitumikie timu yake hadi msimu ujao.Kwenye kikao hicho, Simba iliwakilishwa na Mwenyekiti wa Kamati ya Usajili, Hanspoppe na mjumbe wa Kamati ya Utendaji, Collin Frisch wakati mchezaji Ramadhani Singano aliandamana na uongozi wa juu wa Chama cha Wachezaji wa Mpira wa Miguu SPUTANZA katika kutafuta suluhu ya jambo hilo.Baada ya kuvunjwa kwa mkataba huo, Messi juzi alisaini mkataba wa miaka miwili katika klabu ya Azam FC, ambapo inasemekana amesaini mkataba mnono kwa dau la Sh milioni 50 na atakuwa analipwa mshahara wa Sh milioni 2 kwa mwezi.Kabla ya kuingia katika mgogoro wa kimkataba na Simba, walitaka winga huyo asaini mkataba wa miaka miwili kwa dau la Sh milioni 30 na mshahara wa milioni 1.5 lakini Messi alikataa.  <topic>: MICHEZO 